REGULAMENTUL (CE) NR. 816/2007 AL COMISIEI
din 12 iulie 2007
de deschidere a contingentelor tarifare anuale pentru importurile din Turcia a anumitor mărfuri rezultate din transformarea produselor agricole prevăzute de Regulamentul (CE) nr. 3448/93 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3448/93 al Consiliului din 6 decembrie 1993 de stabilire a regimului comercial aplicabil anumitor mărfuri rezultate din transformarea produselor agricole (1), în special articolul 7 alineatul (2),
întrucât:
(1)
Decizia nr. 1/95 a Consiliului de asociere CE-Turcia (2) pune în aplicare ultima fază a uniunii vamale. Secțiunea V a acesteia stabilește regimul comercial pentru produsele agricole transformate.
(2)
Decizia nr. 1/97 a Consiliului de asociere CE-Turcia (3) stabilește regimul aplicabil anumitor produse agricole transformate.
(3)
Decizia nr. 1/2007 a Consiliului de asociere CE-Turcia (4) stabilește noi ameliorări ale regimului comercial, aplicabile anumitor produse agricole transformate, care au ca obiectiv să aprofundeze și să extindă uniunea vamală și să îmbunătățească convergența economică, ca rezultat al extinderii Comunității la 1 mai 2004. Aceste ameliorări stabilesc concesiile sub forma contingentelor tarifare libere de drepturi vamale. Pentru importurile care nu sunt cuprinse în contingente, actualele dispoziții comerciale continuă să se aplice.
(4)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (5), stabilește reguli de gestionare a contingentelor tarifare. Este adecvat să se prevadă gestionarea în conformitate cu aceste reguli a contingentelor tarifare instituite prin acest regulament.
(5)
Regulamentul (CE) nr. 2026/2005 al Comisiei din 13 decembrie 2005 privind deschiderea pentru anul 2006 și pentru anii următori, a unui contingent tarifar la importul în Comunitatea Europeană a unor mărfuri provenite din Turcia, care rezultă din transformarea produselor agricole reglementate de Regulamentul (CE) nr. 3448/93 (6) trebuie abrogat. Cantitățile importate în conformitate cu acest regulament în perioada cuprinsă între 1 ianuarie 2007 și data abrogării, ar trebui deduse din cantitatea corespunzătoare noii cote.
(6)
Măsurile prevăzute în prezentul regulament sunt conforme cu avizul Comitetului de gestionare a problemelor orizontale privind schimburile de produse agricole transformate care nu intră sub incidența anexei I,
ADOPTĂ PREZENTUL REGULAMENT:
Articolul 1
Contingentele tarifare comunitare pentru importul din Turcia a mărfurilor stabilite în anexă sunt deschise de la 1 ianuarie până la 31 decembrie a fiecărui an începând cu 2007, în condițiile prevăzute la această anexă.
Beneficierea de aceste contingente tarifare face obiectul prezentării unui certificat de circulație A.TR., în conformitate cu Decizia nr. 1/2006 a Comitetului de cooperare vamală CE-Turcia.
Articolul 2
Contingentele tarifare comunitare menționate la articolul 1 sunt gestionate de Comisie, în conformitate cu dispozițiile articolelor 308a, 308b și 308c din Regulamentul (CEE) nr. 2454/93.
Articolul 3
Regulamentul (CE) nr. 2026/2005 se abrogă la data intrării în vigoare a prezentului regulament. Cantitatea contingentului tarifar cu numărul de ordine 09.0232 se reduce cu cantitățile de paste alimentare importate în conformitate cu Regulamentul (CE) nr. 2026/2005 (număr de ordine 09.0205), în perioada cuprinsă între 1 ianuarie 2007 și data intrării în vigoare a prezentului regulament.
Articolul 4
Prezentul regulament intră în vigoare în ziua publicării în Jurnalul Oficial al Uniunii Europene.
Se aplică începând cu 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 iulie 2007.